Det danske landshold udbyggede sin stime af kampe uden nederlag, da det blev til 0-0 i en underholdende kamp mod Chile.

Der blev ikke scoret, da Danmark tirsdag tog imod Chile i en træningskamp i Aalborg, hvor 11.527 havde taget plads på tribunerne. Heriblandt cirka 600 chilenske fans.

Dermed er Hareides tropper ubesejrede i 13 kampe, hvilket er den længste periode uden nederlag nogensinde for landsholdet.

Kort før kampstart kom aftenens første overraskelse, da Nicolai Jørgensens måtte trække sig fra opvarmningen og overlade sin startplads til Nicklas Bendtner. Men det var ikke meget, vi så til Rosenborg-angriberen, der allerede måtte lade sig udskifte i pausen.

Forinden havde Chile fået klart den bedste start på kampen, og gæsterne var nærgående tre gange i løbet af de første 10 minutter.

Danskerne kom bedre med, og Andreas Cornelius havde i to omgange chancen for at bringe landsholdet foran. Ind ville bolden ikke – hverken for Danmark eller Chile, og derfor kunne spillerne gå til pause ved stillingen 0-0.

Anden halvlegs indledning mindede til forveksling om første, men med modsat fortegn. Danmark kom klart bedst ud fra pausen og skulle have bragt sig foran.

Først spillede Andreas Cornelius den enlige målscorer fra sidste uges Panama-kamp, Pione Sisto, helt fri midt foran mål, og siden fik Andreas Cornelius selv endnu en stor chance for at bringe landsholdet i front. Begge uden held.

Og det danske spilovertag fortsatte kampen ud. Tættest på at score var Lasse Schöne, der i 2009 scorede i sin debut for landsholdet mod netop Chile. Tirsdag aften i Aalborg bragede han et frispark på stolpen med et kvarter igen.

Mere blev det ikke til. Dermed endte opgøret mellem Danmark og Chile 0-0.

Nøglesituationer

3 min. Kasper Schmeichel bliver for første gang blev testet, da chilenernes højre back Paulo Diaz forsøger sig med et lumsk skud fra distancen.

5. min. Leicester-målmanden må sprælle på ny, da gæsternes Castillo header på mål fra kanten af det lille felt. Schmeichel redder, og flaget bliver løftet. Offside.

9 min. Få minutter senere er den gal igen. Alexis Sánchez lægger et blødt indlæg ind i feltet, hvor Pablo Hernandez med imponerende hovedstyrke støder bolden mod det fjerne hjørne. Schmeichel tager fingerspidserne i brug for at vifte den afslutning på undersiden af overliggeren.

18 min. Danmark er farlige for første gang. Den chilenske midterforsvarer Guillermo Maripan afleverer bolden lige i fødderne af Lasse Schöne, der hurtigt finder Christian Eriksen. Med ydersiden spiller han Andreas Cornelius fri. Alene med målmanden sparker Atalanta-angriberens kolde højreben langt over mål.

33 min. Hareides tropper er igen nærgående efter samme opskrift som sidst. Thomas Delaney erobrer på midten og afleverer til Pione Sisto, der afslutter så hårdt med venstre, at den chilenske målmand har svært ved at holde bolden.

34 min. Det brænder på i Chiles ende. Nicklas Bendtners tåspids prikker bolden til Eriksen, der afslutter fladt og hårdt inde i feltet. Herrera redder, Cornelius glider ind i returen, men forsøget bliver afværget på målstregen.

37 min. Alexis Sánchez tæmmer et udspark ved midterlinjen og sender en høj aflevering mod Castillo, der tager bolden til sig og trækker ind i banen. Angriberens hårde langskud stryger lige akkurat forbi fjerneste stolpe.

45 min. Danmark skifter i pausen. En anonym Nicklas Bendtner går ud til fordel for den hurtige Bordeaux-angriber Martin Braithwaite.

51 min. Andreas Cornelius snører Maripan i højre side af banen og afleverer til Sisto. Helt fri midt foran mål mistimer Celta Vigo-spilleren sin afslutning.

53 min. Fremragende dansk angreb. Christian Eriksen med en tværbold til indskiftede Braithwaite, der first-timer den ind i panden på en helt fri Cornelius. Den lange angriber brænder igen.

56 min. Christian Eriksen overløber Maripan, der klodset puffer danskeren omkuld i eget felt. Dommerens fløjte forbliver tavs.

62 min. Viktor Fischer går ind i stedet for Eriksen.

71 min. Rosenborgs anfører Mike Jensen erstatter Thomas Delaney.

74 min. Manchester United-stjernen Alexis Sánchez forlader banen til fordel for Martin Rodriguez.

75 min. Danmark får frispark på kanten af Chiles felt. Den eneste dansker, der nogensinde har scoret mod det chilenske landshold går til bolden - Lasse Schöne med et fremragende skruet spark, der desværre rammer stolpen.

77 min. Yussuf Poulsen bliver indskiftet. Pione Sisto går ud.

81 min. Chiles anden helt store stjerne Arturo Vidal udskiftes med matchvinderen fra fredagens 2-1-sejr over Sverige, Marcos Bolados.

90 min. Braithwaite med et fremragende løb opad banen, inden han afleverer til Fischer. FCK-angriberen trækker ind i banen og afslutter, men Herrera redder.

Startopstillinger

Danmark (4-3-3)

Kasper Schmeichel - Jens Stryger, Simon Kjær, Nicolai Boilesen, Jonas Knudsen - Lasse Schöne, Thomas Delaney, Christian Eriksen - Andreas Cornelius, Nicklas Bendtner, Pione Sisto.

Chile (4-2-3-1)

Johnny Herrera - Paulo Diaz, Enzo Roco, Guillermo Maripan, Jean Beausejour - Pablo Hernandez, Gary Medel - Angelo Sagal, Arturo Vidal, Alexis Sanchez - Nicolas Castillo